Heck vun hei

Heck vun hei ass e Qualitéitslabel zu Lëtzebuerg fir Traisch an Heckeplanzen, déi vun Aarte geziicht ginn, déi an der Regioun natierlech wuessen.

De Label, deen 2012 agefouert gouf, ass geduecht fir d'Uplanze vun dësen Traisch op privaten an och ëffentleche Plazen a Parkanlagen ze fërderen.

De Projet Heck vun hei gouf vum Ministère fir nohalteg Entwécklung an Infrastrukturen an Zesummenaarbecht mam nationalen Naturmusée, dem Netzwierk Objectif plein emploi, der Fédération horticole luxembourgeoise an dem Bureau d'études BioMonitor realiséiert.

De Projet gouf den 30. Oktober 2012 vum Marco Schank, delegéierte Minister fir nohalteg Entwécklung, presentéiert.

Wat de Label ausseet
De Label Heck vun hei zertifiéiert datt déi markéiert Traisch aus Som gezillt goufen, dee vun Heckeplanze kënnt déi lokal an der fräier Natur wuessen.

De Label ass geduecht fir déi lokal Traisch, déi geneetesch un d'Ëmweltbedingungen an hirer Géigend ugepasst sinn, z'erhalen. Et soll domat verhënnert ginn, datt Traisch vun deene selwechten Aarten, mä déi vu wäit hier importéiert goufen - z. B. aus Osteuropa oder Asien - déi lokal ugepasst Varietéiten duerch Vermëschung (Hybridatioun) geneetesch veränneren.

De Label zertifiéiert och nach, datt et sech ëm Planze mat engem héijen ekologeche Wäert handelt, déi also e wichtege Liewensraum fir aner Liewewiesen opbauen, wéi z. B. Grieser a Kraider, Vullen, Mamendéieren, Insekten, asw. Duerch d'Planzen oder d'Erhale vun Hecken entsti biologesch Korridoren duerch déi d'Aarten an ëmmer méi ekologesch zerstéckelte Landschaften zirkuléiere kënnen.

Quellen
 (FD), 2012. Nachhaltigkeitsgarantie mit Qualitätssiegel. Ministerium initiert Projekt "Heck vun hei" zum Erhalt der einheimischen Strauchflora. Luxemburger Wort vum 31. Oktober 2012, S. 15.
 Heck vun hei op der Websäit vum Ëmweltministère

 Kuckt och 
 natur&ëmwelt
 Stëftung Hëllef fir d'Natur
 Haus vun der Natur op der Kockelscheier
 Natura 2000
 Lëscht vun den Natura-2000-Gebidder zu Lëtzebuerg

 Um Spaweck 
 De Projet Heck vun hei op der Websäit vum Ëmweltministère
 Detailer vum Projet Heck vun hei op der Websäit vu Bureau d'études BioMonitor PDF

Kategorie:Naturschutz zu Lëtzebuerg